D'Meedche vu Gëtzen

D'Meedche vu Gëtzen (fréier Schreifweis D'Métche fu Gœtzen) ass e lëtzebuergescht Vollekslidd. Als Auteur gëtt e gewësse Wismer genannt, deen de méi oder manner trageschen Held vun der Geschicht gewiescht soll sinn.

D'Lidd gehéiert zu de Vollekslidder déi den Dicks a sengem Bichelche vun 1904 gesammelt huet.

 Ëm wat geet et? 
De Wismer huet als Bouf an enger wuelsituéierter Famill zu Gëtze gewunnt an huet sech an e Meedche verkuckt, dat vis-à-vis „A Mëllesch“ gewunnt huet. Och d'Muller-Meedchen hat de Wismer gär a si hu sech fir éiweg d'Trei geschwuer. Si huet hiert Versprieche gehalen, hien net. De Wismer ass an d'Welt gaangen, d'Muller blouf doheem sëtzen an huet op seng Réckrees gehofft. Hie koum zwar no Joren zeréck, mä en huet sech net méi ëm d'Meedche bekëmmert. Hie war souguer sou grausam a zynesch, datt hien iwwer d'Trei gelaacht huet an d'Geschicht an engem Spottgedicht veréiwegt huet.

 Text 
 Originaltext 
Et gëtt e puer Versioune vum Lidd; déi vum Dicks ass 1856 a sengem lëschtegen Eenakter D'Kiermesgäscht (original: D'Kirmesgèscht) gesonge ginn. An der Sammlung vun de Vollekslidder, déi den Dicks 1904 erausginn huet, ass en aneren Text dran, warscheinlech vum Meedche vu Gëtzen sengem Veréierer.

Béid Texter sinn op Wikisource disponibel (Kuckt: Um Spaweck).

 Adaptéierten Text 
D'Meedche vu Gëtzen(an der haiteger Schreifweis)
Et wor e Meedche vu Gëtzen, oho!
Mat Aen ewéi feiereg Blëtzen, oho!

't wollt alle Männer gefalen,
fir mat senge Freier ze pralen, oho! oho!

't huet nëmme gedanzt a gesprongen, oho!
Gekickelt, gerolzt a gesongen, oho!

Et duecht mat Spaassen a Laachen,
säi Gléck emol sécher ze maachen, oho! oho!

Mee wéi et housch vum bestueden, oho!
Wollt kee sech dat Meedchen oplueden, oho!

't ass zweeërlee Männer a Freier,
haut setzt et um Affener Weier, oho! oho!

Dir Meedercher loosst iech beléieren, oho!
A kommt hier e gudde Rot héieren, oho!

Maacht net ewéi d'Meedche vu Gëtzen,
soss bleift der nach alleguer sëtzen, oho! oho!

 Quellen 
 Goetzingen In: Revue, 27. Jg., nº 19 (06.05.1972), p. 42. (digitaliséiert vun der Lëtzebuerger Nationalbibliothéik)
 La Fontaine, Edmond de, Die Luxemburger Volkslieder älterer Zeit: Worte und Weisen. Luxemburg: G. Stomps, 1904.

 Um Spaweck 
 Originaltext op Wikisource
 Dem Dicks säin Text aus de „Kiermesgäscht“ op Wikisource
 Adaptéiert Versioun vum „“ vum CID Fraen an Gender op YouTube
 „“ vum Serge Tonnar a George Urwald op YouTube

Kategorie:Lëtzebuergesch Lidder